(เอกสารแนบ 3)

รายงานของคณะกรรมการตรวจสอบปี 2555

Audit Committee Report

เรียน ท่านผู้ถือหุ้น

คณะกรรมการตรวจสอบบริษัท พร็อพเพอร์ตี้ เพอร์เฟค จำกัด (มหาชน)
ประกอบด้วยกรรมการจำนวน 3 ท่าน คือ นายกฤช ฟอลเล็ต เป็นประธานกรรมการ ดร.สมศักดิ์
โตรักษา และ ดร.ธรรมนูญ อานันโทไทย เป็นกรรมการ โดยมีนางสาวดวงพร เริ่มยินดี
ผู้อำนวยการสำนักตรวจสอบภายใน เป็นเลขานุการ

ในปี 2555 คณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบ (Audit
Committee Charter) ที่ได้รับอนุมัติจากคณะกรรมการบริษัท
โดยมีการประชุมคณะกรรมการตรวจสอบ 9 ครั้ง เพื่อพิจารณาข้อมูลทางการเงิน
รายการระหว่างกันของบริษัทกับบริษัทย่อย บริษัทร่วม
และบริษัทที่เกี่ยวข้องกันผลการตรวจสอบภายใน รวมถึงการประชุมร่วมกับผู้สอบบัญชี 1 ครั้ง
เพื่อรับทราบความเห็นของผู้สอบบัญชีต่อระบบการควบคุมภายในและการจัดทำบัญชีของบริษัท
พอสรุปกิจกรรมที่สำคัญของคณะกรรมการตรวจสอบได้ดังนี้

  1. การสอบทานงบการเงินรายไตรมาส งบการเงินประจำปี และงบการเงินรวมของบริษัท
  ประจำปี 2555
  คณะกรรมการตรวจสอบได้สอบทานงบการเงินโดยเชิญผู้บริหารเข้าร่วมประชุมเพื่อชี้แจงข้อมูลทุกครั้ง
  และเชิญผู้สอบบัญชีเข้าพบเพื่อรับทราบความเห็นต่อระบบการควบคุมภายในและการจัดทำบัญชีของบริษัท
  1 ครั้ง และมั่นใจได้ว่างบการเงินได้จัดทำขึ้นอย่างถูกต้องเหมาะสม
  มีการปฏิบัติตามมาตรฐานการบัญชีและกฎระเบียบที่เกี่ยวข้อง ระบบบัญชีมีความถูกต้องน่าเชื่อถือ
  ดูแลให้มีการเปิดเผยข้อมูลในงบการเงินอย่างเพียงพอและทันเวลา
  เพื่อเป็นประโยชน์ต่อนักลงทุนและผู้ใช้งบการเงินในการตัดสินใจลงทุน

  2. การสอบทานรายการระหว่างกัน
  คณะกรรมการตรวจสอบได้สอบทานรายการระหว่างกันของบริษัทกับบริษัทย่อย บริษัทร่วม
  และบริษัทที่เกี่ยวข้องกัน
  เพื่อให้มั่นใจว่าบริษัทได้พิจารณาถึงความจำเป็นและความเหมาะสมในการเข้าทำรายการ
  โดยคำนึงถึงผลประโยชน์ของบริษัทเป็นหลัก
  ขั้นตอนการอนุมัติการทำรายการระหว่างกันเป็นไปตามหลักเกณฑ์ที่บริษัทกำหนด
  และมีการเปิดเผยข้อมูลอย่างครบถ้วนเพียงพอ
  รวมถึงบริษัทมีการให้ความช่วยเหลือทางการเงินที่จำเป็นแก่บริษัทย่อยเพื่อนำไปพัฒนาโครงการและขยายงานตามแผนงานของบริษัทย่อย
  ตลอดจนการดำเนินธุรกิจในต่างประเทศของบริษัทย่อยตามแผนการลงทุนของบริษัท

  3. การสอบทานการบริหารความเสี่ยง

  คณะกรรมการตรวจสอบได้มีการประเมินประสิทธิผลของการบริหารความเสี่ยงระดับองค์กร
  (Enterprise Risk Management) ในภาพรวม โดยพิจารณาข้อมูลจากรายงาน
  คำชี้แจงของคณะกรรมการบริหารความเสี่ยง
  และมีการแลกเปลี่ยนความคิดเห็นในเรื่องดังกล่าวกับคณะกรรมการบริหารความเสี่ยงอย่างสม่ำเสมอ
  เพื่อให้มั่นใจได้ว่าบริษัทสามารถบริหารความเสี่ยงให้ลดลงอยู่ในระดับที่ยอมรับได้
  และบรรลุวัตถุประสงค์ของบริษัท รวมถึงให้คำแนะนำแก่สำนักตรวจสอบภายในใน
  การปรับปรุงแผนการตรวจสอบภายในให้สอดคล้องกับการบริหารความเสี่ยงของบริษัท
  เพื่อให้มั่นใจว่าการตรวจสอบภายในจะครอบคลุมความเสี่ยงทั้งองค์กร
  ซึ่งจะสนับสนุนการดำเนินงานของบริษัทให้บรรลุวัตถุประสงค์ที่กำหนดไว้

  นอกจากนี้
  คณะกรรมการตรวจสอบได้มีข้อเสนอแนะเกี่ยวกับการบริหารจัดการความเสี่ยงของบริษัทย่อยในต่างประเทศที่บริษัทไปลงทุน
  ได้แก่ ควรกำหนด Strategic objective ให้ชัดเจน
  และควรกำหนดแนวทางการควบคุมและติดตามผลการดำเนินงานของบริษัทย่อยในต่างประเทศให้ครอบคลุมในด้าน
  Risk management, KPI, Internal control และ Human resource
  รวมถึงควรพิจารณาจัดทำ Forward contract
  เพื่อลดความเสี่ยงด้านอัตราแลกเปลี่ยนเงินตราต่างประเทศ

  4. การสอบทานการกำกับดูแลกิจการที่ดี
  คณะกรรมการตรวจสอบได้กำกับดูแลให้บริษัทมีการเปิดเผยข้อมูลอย่างโปร่งใส
  ปฏิบัติตามพ.ร.บ.หลักทรัพย์และตลาดหลักทรัพย์ และกฎหมายที่เกี่ยวข้องกับธุรกิจของบริษัท
  เพื่อก่อให้เกิดความเชื่อมั่นแก่ผู้ถือหุ้นและนักลงทุน

  5. การสอบทานการประเมินการควบคุมภายใน
  คณะกรรมการตรวจสอบได้กำหนดให้มีการสอบทานการควบคุมภายในที่เหมาะสมตามแนวทางของ
  COSO
  เพื่อให้ผลการดำเนินงานของบริษัทบรรลุวัตถุประสงค์ของการควบคุมภายในอย่างมีประสิทธิภาพและประสิทธิผล
  ตลอดจนมีระบบการป้องกันเพื่อลดความผิดพลาด ความเสียหาย
  และการสิ้นเปลืองจากการใช้ทรัพยากรของบริษัท
  สอบทานข้อสังเกตของผู้สอบบัญชีเกี่ยวกับระบบการควบคุมภายในของบริษัท
  และรายงานให้คณะกรรมการบริษัทรับทราบ

  6. การกำกับดูแลงานตรวจสอบภายใน
  คณะกรรมการตรวจสอบได้พิจารณาให้ความเห็นชอบแผนงานตรวจสอบประจำปีของสำนักตรวจสอบภายในซึ่งจัดทำขึ้นตามวิธี
  Risk Based Audit Plan รับทราบรายงานผลการประเมินระบบการควบคุมภายในประจำปี
  2555 ตามแผนงานที่ได้รับอนุมัติไว้
  กำกับดูแลการปฏิบัติงานตรวจสอบภายในให้เป็นไปอย่างมีประสิทธิภาพเพียงพอกับระดับความเสี่ยงที่ยอมรับได้
  เหมาะสมกับสภาพแวดล้อมที่เปลี่ยนแปลงไป
  มีการติดตามให้บริษัทปรับปรุงการดำเนินงานตามข้อเสนอแนะในรายงานผลการประเมินการควบคุมภายในในประเด็นที่มีนัยสำคัญสูง
  นอกจากนี้
  มีการประเมินผลการปฏิบัติงานของผู้อำนวยการสำนักตรวจสอบภายในโดยคณะกรรมการตรวจสอบเพื่อให้มั่นใจได้ว่ามีความเป็นอิสระ
  มีการปฏิบัติงานตามแผนงานและมาตรฐานวิชาชีพ

  7. การสอบทานระบบการติดตามและประเมินผลการดำเนินงานของบริษัท
  คณะกรรมการตรวจสอบมีการสอบทานผลการดำเนินงานของบริษัท
  เพี่อให้มั่นใจได้ว่าบริษัทมีการปฏิบัติตามเป้าหมายที่วางไว้
  และมีการปรับปรุงแก้ไขการดำเนินงานให้สอดคล้องกับสถานการณ์ที่เปลี่ยนแปลงไป
  รวมถึงสอบทานให้บริษัทมีการติดตามการปฏิบัติตามระบบการควบคุมภายในอย่างต่อเนื่องและเป็นส่วนหนึ่งของกระบวนการปฏิบัติงานตามปกติของฝ่ายบริหาร

  8. การประเมินตนเองของคณะกรรมการตรวจสอบ ได้ประเมินผลการปฏิบัติงานของตนเอง
  (Audit Committee Self Assessment) โดยเป็นการประเมินทั้งคณะในด้านต่างๆ ได้แก่
  การจัดการประชุม การควบคุมภายใน การจัดทำรายงานทางการเงิน
  การปฏิบัติตามระเบียบและข้อบังคับ การประสานงานกับผู้สอบบัญชี
  การกำกับดูแลและพัฒนางานตรวจสอบภายใน เพื่อใช้เป็นข้อมูลในการปรับปรุงการปฏิบัติงาน
  และรายงานต่อคณะกรรมการบริษัท

  9. การพิจารณา คัดเลือกผู้สอบบัญชี คณะกรรมการตรวจสอบได้พิจารณาคัดเลือกผู้สอบบัญชี
  โดยพิจารณาความเป็นอิสระของผู้สอบบัญชีและความเชี่ยวชาญในธุรกิจเฉพาะ
  ตลอดจนความเหมาะสมในการกำหนดค่าตอบแทน เพื่อให้ความเห็นต่อคณะกรรมการบริษัท
  ในการขออนุมัติต่อที่ประชุมสามัญผู้ถือหุ้นแต่งตั้ง บริษัท สำนักงาน เอินส์ท แอนด์ ยัง จำกัด
  เป็นผู้สอบบัญชี ประจำปี 2556

  10. ให้คำปรึกษาและแนะนำแก่ฝ่ายบริหาร
  คณะกรรมการตรวจสอบได้ให้ข้อเสนอแนะแก่บริษัทในด้านการเงิน ด้านการบัญชี ด้านกฎหมาย
  เพื่อสนับสนุนให้บริษัทบรรลุเป้าหมายทางธุรกิจที่กำหนดไว้
  รวมถึงให้คำแนะนำแนวทางการตกแต่งโรงแรมในประเทศญี่ปุ่นเพื่อรองรับการเปิดบริการใหม่อย่างเป็นทางการโดยกลุ่มของบริษัท
  และกลยุทธ์ด้านการตลาดที่เหมาะสม

คณะกรรมการตรวจสอบมีการรายงานผลการปฏิบัติงานให้คณะกรรมการบริษัททราบอย่างสม่ำเสมอและขอเรียนว่าการปฏิบัติหน้าที่ของคณะกรรมการตรวจสอบมีความเป็นอิสระ
ตามความรู้และประสบการณ์ที่มีความเชี่ยวชาญเฉพาะด้านของกรรมการตรวจสอบทุกคน
ตลอดจนให้ข้อเสนอแนะต่างๆแก่ทุกฝ่ายอย่างตรงไปตรงมา เพื่อประโยชน์ต่อคณะกรรมการบริษัท
และผู้ถือหุ้นทุกราย ตลอดจนผู้มีส่วนได้เสียอื่นๆ อย่างเหมาะสมแล้ว

(นายกฤช ฟอลเล็ต)

ประธานกรรมการตรวจสอบ

28 กุมภาพันธ์ 2556